Valheim

Alver - 17 %

Halflings - 16 %

Gnomer - 10 %

Øvrige - 14 %

Abyssal

Infernalsk

Goblin

Langt av sted forbi Korvirs siviliserte horisonter ligger det magiske kontinentet Valheim. Et land som gjennom tiden har vokst seg til et internasjonalt knutepunkt og en smeltedigel av raser, kulturer, magi, teknologi og ikke minst fantasi. Valheim er et sted hvor store dampmaskiner bruker magien som verktøy til å forme sivilisasjonen, og der selve essensen av elementene kapres for  å reise ugjennomtrengelige murer og skyhøye undere. Med bruk av eldgamle åndelige krefter flyr skip gjennom skyene og tog farer over fastlandet. Hva som kan utrettes i en verden plassert midt i krysningspunktet mellom tretten av universets astrale plan kan umulig beskrives på et knippe pergamentruller. Men der menneske og maskin, teknologi og natur, og industri og tradisjon møtes kan det ikke oppstå annet enn uforglemmelige og uforutsigbare eventyr.

## Geografi

### Tidslinje

Mange av Kløvertennene møttes først i 1492 K.A, før de dro tilbake til Fortiden i år 600 K.A. I dag lever de sammen fra år 1500 K.A.

### Tidslinje

Eberrons eksistens går tilbake mange millioner år. Valheim får sitt navn (som bokstavelig betyr “de fallenes hjem”) blant annet fra landets lange og krigsorienterte fortid. De følgende årstallene representerer viktige endringer og hendelser i landets historie, men har årene lært oss noe så er det at historebøkene sjeldent forteller hele sannheten.

#### Begynnelsen

**År: Ukjent**

Ved tidenes morgen regjerer de første og største organismene i historien kun kjent som Stamdragene. Skapelesen blir verdens begynnelse og Stamdragene etterlater seg Dragetårenes Profeti i skjebnens hender.

#### Demonkrigene

**År: -10,000,000 K.A.**

Den første syklusen av Dragetårenes profeti kulminerer i at Khyberdypet åpnes av en orden forhistoriske munker, og Khybers barn og undersåtter erobrer overflaten. Khyber unslipper dog ikke Eberrons klør. Demonene skaper et helvete på jord av ild, aske og mørke der uhyrlig destruksjon og synd raserer Eberron. Uten sin dronning finnes ikke mål og mening for demonene, bare ondskap og ødeleggelse i et forsøk på å få henne tilbake. Munkene sprer seg utover de astrale planene og forblir borte gjennom verdenshistorien.

**År: -1,500,000 K.A.**

Dragene oppdager Dragetårenes profeti. De trer ut i flammene fra sin primitive eksistens for å styrte sine demoniske overherrer. Ute av stand til å bekjempe Khybers armé alene allierer de seg med coutlene - en rase bevingede slanger med enorme psioniske krefter fra et annet astralt plan . Andre raser er i sin absolutte primitive form og gjemmer seg fra de guddommelige kjempene som slåss om universets fremtid.

**År: -100,000 K.A.**

Etter mange millennia med uforløsende drakamp forsoner coutlene seg med sin skjebne. De ofrer mesteparten av sin art for å igjen fange de kraftigste av Khybers demonherrer og følgere tilbake i undergrunnen. Coutlene skal i all evighet forblir bundet med demonene de holder fanget i Khyberdypet - og sørge for at Khybers tjenere aldri igjen skal nå overflaten. Dragene gjør en triumferende retrett for å studere profetien videre og etterlater de mindre rasene for å slåss om overlevelse seg imellom.

**År: -92,000 K.A.**

De verdensomveltende Demonkrigene resulterer i at flere av Eberrons kontinenter slår sprekker og driver fra hverandre. Solstormene og meteorregnet som har preget universet i hundretusener av år går mot slutten. Det som senere skal bli Valheim seiler stødig østover vekk fra resten av fastlandet.

#### Kjempenes Alder

**År: -80,000 K.A.**

I Demonkrigenes ruiner finner kjempene sin plass i Valheim og grunnlegger en sivilisasjon bygget på slaveret av de første primitive alvene. Dette fremskynder og utvikler alvefolkets teknologi og kultur langt forbi de andre rasene som er spredt ut over Eberrons kontinenter.

**År: -75,000 K.A.**

Dragene returnerer til Valheim og gir kjempene magiens gave. Skykjempene i Høytorn, Vindfall og Fardalfjell mestrer de arkane kunstene og vekker de elementale kreftene i Valheim til live. Kjempene og de første elementale skapningene lever fredelig side om side. Alvene ignoreres stort sett av sine overherrer, men slavene følger med fra under sin mesters hel. De ser. Og de lærer.

**År: -40,000 K.A.**

Eberron preges av et ustabilt bånd mellom de astrale planene, og interdimensjonale rifter og sprekker åpner seg der monstre og annen ondskap strømmer ut. I Valheim åpner en portal seg midt i Bermudal og ut velter en armé quori fra astralplanet Dal Quor - bokstavelig talt Drømmeland. Med de elementales hjelp kaller kjempene på dragenes magi for å kaste Dal Quorenes hjem ut av Eberrons bane. Stjernenes konstellasjoner vil aldri forbli det samme, men riften forsegles. Det resulterende skjelvet - kjent som Drømmeskjelvet - isolerer Bermudal på en liten øy sør-vest i Valheim. En sjø av krappe ubarmhjertige bølger dannes rundt øya, voktet av nådeløse vannelementaler slipper ingen til. Det er uvisst hvilken varige effekt invasjonen fra Drømmeland har hatt på Valheim.

**År: -39,000 K.A.**

Etter Drømmeskjelvet forandres Valheims topografi og geografi. Khyberfjellet stiger opp langt ute i Adelanthavet, og Eberronkilden drar Parayka opp mot skyene. Flere øygrupper rives fra fastlandet og sprer seg rundt kontinentet. Drømmeplanets nye bane påvirker og svekker kjempene som opplever konstante mareritt og søvnløshet. Det oppstår splid og splittelse iblant dem, og alvene bruker denne anledningen til å gjøre opprør. Som svar kaller kjempene på dragenes magi nok en gang, men denne gangen griper dragene inn. Misfornøyd med kjempenes magiske overtramp av kosmiske dimensjoner tilintetgjør dragene kjempene i en relativt kort og brutal prosess. Etter dragenes oppvisning i ekstreme krefter forlater alvene Valheim for å samle folket sitt og legge planer for fremtiden.

**År: -36,000 K.A.**

De neste årtusenene er ukarakteristisk fredfult og stille. Gjennom en forening av livskraft og elemental kraft blir de første av genasiene til. Dette kalles Konvergensen.

#### Monsteralderen

**År: -33,000 K.A.**

Dragene holder seg for seg selv. Kjempenes mektige sivilisasjon er i ruiner, og bare de mindreverdige firbolgene er igjen. Alvene har i all hovedsak forlatt Valheim og er bosatt  på sitt eget kontinent. I dette vakuumet kryper og kravler mindre skapninger etter restene, og fra et ukjent imperium langt borte kommer goblinene til Valheim.

**År: -29,000 K.A.**

Goblin-klanene vokser seg store, og uten andre bemerkningsverdige folkeslag i Valheim begynner goblinene å slåss seg imellom. Feidene mellom de største klanene er brutale og blodige, men den primitive krigføringen med spydspisser og hoggtenner går naturen upåaktet hen for én gangs skyld.

**År: -27,000 K.A.**

Et kolossalt skip skjærer gjennom bølgene fra vest, og Valheim blir igjen en slagmark der orkene går i land og slakter sin vei gjennom goblin-klanene. Orkenes fotfeste blir de neste århundrene testet i en konstant drakamp med det nå forente goblinske imperiet Kehksharaat.

**År: -25,000 K.A.**

Diametralt på andre siden av Eberron går alvene og dragene i strid med hverandre. Alvene har sett hva dragene kan utrette, og er ivrige på å ta sin plass i verdens hierarki etter den lange undertrykkelsen fra kjempene. Dette starter et mønster mellom de to rasene av lange fredelige perioder flekket med destruktive kriger

**År: -21,000 K.A.**

Alvene grunnlegger religionen Den Udødelige Tribunal. Gjennom denne troen utveksler alvene kunnskap, visdom, og bevarer historie som kommer til å være like fullstendig når samtlige folkeslag rundt dem har falt. I Valheim er alvene stille.

**År: -19,000 K.A.**

Orkene og goblinene kjemper tidvis hardt og går tidvis gjennom kortvarig våpenhvile. Kehksharaat har endelig forent hele Valheim under ett banner og goblinene slår permanente røtter i Ungha-Bun’gal. De er ennå primitive, snakker ikke stort, og går knapt oppreist på to ben, men deres overrumplende antall gjør det endelig slutt på orkeinvasjonen. Dette er starten på den moderne goblinsivilisasjonen i Valheim.

**År: -18,500 K.A.**

Gjennom årene har orkenes rekker blitt supplert av slaveskip med halv-orker som har blit tvunget inn i tjeneste under sine fullblodsbrødre. Men etter at orkenes styrker blir beseiret løsriver halv-orkene seg fra sine ledere. De stenger seg inne i steintempelet Kraz-Bulgur blant skrifter og krigsskatter og lar ikke høre fra seg på lang tid. I sitt hjemland har goblinene skapt det største imperiet noen sinne, og tilogmed dragene ser med uro i deres retning.

**År: -15,000 K.A.**

Med hjelp fra dragen Vvaraak får en sekt utvalgte orker opplæring i drakonisk druidemagi og en ny sjanse til å forme Valheim til noe bedre. Med hensikten å utrydde goblinene for så å vokte over de astrale portalene og beskytte kontinentet fra ondskap blir disse orkene døpt Portvokterne.

**År: -11,000 K.A.**

Alvene seiler over Sirionhavet og returnerer til Valheim. Ved nordkysten på en liten øy ved navn Theria slår de seg ned, men hjemlandet kaller de like snart tilbake når dragene

angriper. Noen av familiene på Theria er avkommet etter Valheims første alver - forfedrene som levde under kjempenes regime. Disse alvene kaller seg fharlan-folket, og over de neste par tusen årene skal portvokterne og fharlan-folket sammen drive goblinene gjennom fastlandet inn mot den tykke jungelen i Ungha-Bun’gal for godt.

**År: -8,000 K.A.**

Daelkyrene - en rase med ufattelig mektige skapninger fra Xoriat - galskapens astrale plan - invaderer Eberron. De blir til syvende og sist beseiret av portvoktere som forsegler de nye portalene og fanger daelkyrene i Khyberdypet, men ikke før Eberron på ny er blitt desimert av krig og ødeleggelse.

**År: -6,000 K.A.**

Svekket av portvoktere, fharlanere og daelkyrkrigene kollapser goblinriket Kehksharaat etter intern maktkamp og ikke-eksisterende infrastruktur. De mindre bystatene og samfunnene forblir værende på kryss og tvers av Eberron, men goblinenes storhetstid er over.

#### Revitaliseringen

**År: -3,100 K.A.**

Valheim står igjen urørt og stille. Genasifolket svever mellom det åndelig og håndfaste. Valheims magi er ustabil. Utrygg. Ingen har plukket opp restene etter goblinimperiet. Men opp fra den brente jorden vokser et frø. Frøet spirer og sprer seg langs bakken gjennom og utover Valheim som dekkes i grønt gress og blomsterstøv. Landmassen som sto forlatt og ødelagt har endelig begynt å heles.

**År: -2,200 K.A.**

Fharlan-alvene bosetter seg langs Nordslettene i Valheim. I sør forliser et handelsskip fra halflingenes hjemland. En liten håndfull dinosaurer overlever og finner sine nye habitat i Ungha-Bun’gal og på øya Tetra. Ord om Dragetårenes profeti begynner å spre seg, og dragefødte krigere vandrer Valheim rundt på jakt etter svar.

**År: -1,400 K.A.**

Fra tunnelene under Kraz-Bulgur stiger ikke halv-orker, men en flokk dverger. Fra dypet drar de med seg en en stor stein vestover og starter konstruksjonen av Bramstein rundt Steintronen. Den første dvergekongen av Bramstein, Haskel Flintfot, betror seg til sitt folk om Steinens veier. Han støttes av de to største dvergslektene - Hjellír og Arad-Hum.

**År: -900 K.A.**

Dragene og alvene erklærer fred mellom sine to nasjonene. Alver strømmer til Valheim hvor fharlan-alvene blir hyllet som sitt folks hyrder.

**År: -344 K.A.**

Konstruksjonen av Bramstein endres betraktelig etter det nye politiske landskapet, og byen blir hjem til De Seks Tårn - tilholdssted for storfamiliene som omringer den fortsatt tomme Steintronen.

**År: -340 K.A.**

Eshvadell grunnlegges, og med det krones den to hundre år gamle fharlaneren Haladrian til alvenes dronning. Kong Flintfot III og dronning Haladrian danner et demokratisk folkeråd for å sikre Valheims fremtid. Øya Cardus sør for Bramstein blir Rådets hovedkvarter. Verken firbolgene, goblinene eller genasiene er invitert.

**År: -339 K.A.**

Kong Flintfot III dør i sitt værelse i Bramstein, og for første gang i dvergenes siviliserte historie står de uten en leder. Steinkampen - en historisk tvekamp mellom familiene Hjellmír og Arad-Hum - ender i folkemord. Flintføttene av kongeslekten utryddes, men i deres sted vokser det frem ytterligere fire familier - Ehmdar, Makhetu, Dermockh og Fûhrim. Alle familiene er like sultne på å tre inn i lyset og vedkjenne seg makten på Steintronen. Fra asken stiger dvergene mektigere enn før.

**År: -323 K.A.**

Den Udødelige Tribunal får et tempel i Eshvadell. Folk av alle sorter begynner å trekke mot Valheims lovende horisonter, og et uvisst antall småsteder, eiendommer og gårdsbruk befolkes og etableres over hele landet

**År: -315 K.A.**

En genasi ved navn Chrysalis stormer Rådet i protest mot dvergenes påbegynte graving etter edelstener i Imsdal. Chrysalis mener at naturen ikke bør vike for folkets lyster og sverger hevn over det utakknemlige Rådet. Hun forsvinner inn i det ubebodde skogsområdet nord i Valheim.

**År: -302 K.A.**

Naturen og landskapet i den nord-østre delen av Valheim forandrer seg. Den fargesprakende og levende skogen blir mørk og rotten. Gnomene og halflingenes inntog og samarbeid fører til konstruksjon av Guildhallen i Elerim - en base for fremtidige grupper og organisasjoner som ønsker å etableres i Valheim.

**År: -298 K.A.**

Genasiene blir med i Rådet.

**År: -140 K.A.**

Det hviskes om mørkalver i dalføret sør for Eshvadell. Gnomene bygger seg inn i fjellet i Ambarino.

#### Kongerikets Alder

*Kongerikets alder (K.A.) regnes å være starten på sivilisasjonens gullalder og den moderne tidsalder i Valheim.*

**År: 0 K.A.**

Mennesket Draksten Svarten bosetter seg i Langdal og grunnlegger det første selvstyrte menneskesamfunnet i Valheim. Dette blir starten på Kongerikets alder nå som Valheims økende mangfold mellom raser og styresett tilspisses. Mellom alvenes Tribunal og dvergenes Stein skaper Valheims varierte folkeslag og sterke bånd til elementene grobunn for Eneveldet - en religiøs retning basert på elementale ånder - som fort får fotfeste i landet.

**År: 2 K.A.**

Draksten Svartens økende makt utfordrer Rådets autoritet. I duell dreper han en av dvergenes diplomater, og dvergene angriper menneskene i respons. Majoriteten av menneskene sprer seg utover den nordlige delen av Valheim, men en gruppe lojalister følger Draksten Svarten tilbake inn i Langdal hvor dørene lukkes bak dem.

**År: 60 K.A.**

Ulftann Svarten overtar Langdals trone etter sin avdøde far. Langdals samfunn yrer og vokser på egenhånd, men isolert fra resten av Valheims befolkning fordufter de snart fra historiebøkene.

**År: 74 K.A.**

I Havarelørkenen reiser det seg et skyhøyt tårn fra løse luften. Fra sanddynene kommer Mahenkoriene vandrende - et broderskap munker av ukjent opphav på misjon fra de høyere makter. De hevder å ha blitt kalt til Valheim av gudene selv, og deler gjerne på sin opplysthet og velsignelser.

**År: 78 K.A.**

På sin reise gjennom Totemryggen oppdager den dragefødte presten Cexendar Zramash en rekke forlatte templer gjemt i skylaget. Totemryggen og kjempenes skytempler blir en pilegrimsferd verdig og det tar ikke lang tid før Mahenkoriene sprer seg til nye deler av Valheim for å dra nytte av disse forlatte templene.

**År: 90 K.A.**

Langdal synker ned i bakken i en magisk eksplosjon av blått lys.

**År: 104 K.A.**

Menneskene blir medlem av Rådet, men uten et sentralisert styre blir de regelmessig nedstemt av de andre medlemmene. Som svar grunnlegger menneskene Valkyrienes orden som med handling fremfor ord skal gjøre det nødvendige for Valheims beste.

**År: 150 K.A.**

Operasjon Tornekratt - et hemmelig oppdrag utført av Valkyriene for å redde et forelsket par fra goblinenes klør i Ungha-Bun’gal - lykkes. Det forelskede paret er av menneskets adel og en av Haladrians etterkommere. De hevder å ha blitt kidnappet og solgt til goblinene av en organisasjon som kaller seg Syndikatet. Dette er en av de første halv-alv-familiene som avdekkes, og noe av det første Valheim hører om Syndikatet.

**År: 210 K.A.**

Rapporter om de første khyberkultene når Valheim. Flere dragefødte slutter seg til Portvokterne som fortsatt beskytter landet fra interdimensjonale trusler. Med den økende mengden som tilsluttes Sølvflammen får både Eneveldet og Mahenkoriene konkurranse. Halv-orken Rodhar-Gog Khempu blir Sølvflammens første Flammetemmer - bestyrer og øversteprest for den religiøse ordenen.

**År: 255 K.A.**

Halflingene begynner målrettet dinosauravl på Tetra, og halflingenes ryttertradisjonfortsetter. Gjennom de neste århundrene skal flere dinosaurarter oppstå og dø ut i halflingenes jakt på de perfekte kompanjonger.

**År: 281 K.A.**

Elerim utvides og blir hjem til Kunnskapsuniversitetsskoleakademiet - et nasjonalt utdanningstilbud som også jobber mot å supplere guildenes rekker.

**År: 320 K.A.**

Hummelskybryggeriet selger sin første flaske honningmjød. En dråpe på tungen får sjelen til å summe.

**År: 326 K.A.**

På skipet Araptus seiler kaptein Rivea og hennes mannskap inn i Stormsjø på jakt etter Bermudals hemmeligheter. Skipet dunker i land noen måneder etterpå uten tegn til mannskapet. Hvilke hemmeligheter Bermudal holder på forblir uvisst.

**År: 600 K.A.**

Klan Balke går i land og danner kolonien Angelheim. Den korrupte genasien Chrysalis tar opp kampen mot de nyankomne menneskene, og her forteller historibøkene om en gruppe ukjente helter som kom kolonien til unnsetning. En massiv fugl av glødende flammer sies å ha tilintetgjort Chrysalis, og heltene forsvant like fort som de ankom. Jarl Hauk Balke og hans kone Petunia får sin førstefødte sønn Jarl, og Balkefamiliens plass er foreviget på Valheims bredder. Det tidligere Langdal - nå Arintoft - stiger av ukjent grunn opp mot overflaten. Spredningen av khyberskår begynner.

**År: 602 K.A.**

Et magisk asketre vokser seg større enn man trodde mulig og står ragende  over Angarholm og Grønnlund. De første menneskene som utforsker dalen kommer tilbake med uforklarlige ripsbusker og andre buskvekster av magisk natur som de deler med dvergene i håp om å forbedre de diplomatiske båndene Svarten-slekten en gang hadde ødelagt.

**År: 606 K.A.**

Angelheim utvides og omdøpes til Angarholm. Menneskene viser en annen omhu og omtanke for naturen  enn dvergene når de bygger sin hovedstad. Andre mennesker tas imot med åpne armer og flokker seg rundt jarlen og hans familie som har helt andre planer for sitt folk enn det Draksten og Ulftann hadde i sin tid.

**År: 620 K.A.**

Én dag migrerer det genasiske folk til det magiske asketreet sør for Angarholm. Flere av genasiene forsvinner, men de som blir igjen forteller om sitt møte med Traxator - en allmektig ent som hevder å være naturens vokter. Han ser fortiden, fremtiden, og alt imellom. Mange av Eneveldets pilegrimer ender opp i Traxators dal og mediterer ved trappene som slanger seg opp mot den sagnomsuste hagen.

**År 622 K.A.**

Alvene etablerer styre over Arintoft og får med det kontroll over den viktigste strategiske ressursen i Valheim - khyberkrystaller.

**År: 625 K.A.**

Genasiene brer seg nok en gang ut gjennom Valheim for å spre Eneveldets og De Elementæres budskap. Uten en naturlig plass i andres samfunn jobber genasiene hardt for innpass blant andre raser i hele landet. Det skal bære frukter for genasiene som senere befinner seg i høytstående posisjoner på kyrss av kulturer og samfunn.

**År: 628 K.A.**

Rådet inkluderer nå dverger, alver, mennesker, halflinger, dragefødte, genasi og gnomer. Rådet skaper ro, orden og samhold i et til nå oppstykket samfunn. Lover og regler tar form, embeter og ambassadører blir utstedt, handelsruter og veier blir lagt, og Valheims sivilisasjon går forent mot lysere tider. Valkyriene består nå av flere folkeslag og er bundet av en urokkelig politisk doktrine.

**År: 630 K.A.**

En såkalt “skifter” eller var-mann forvandles under Rådets årlige samling på Cardus og går til angrep på gnomenes representant Teddi Smegmaragdamus. Som følge av mordet forlater gnomene rådet i raseri, og deres egenrådige leder Elpinos Merpip tilbakekaller alle landets gnomer til Ambarino hvor de graver seg dypere inn i fjellene og isolerer seg fullstendig.

**År: 633 K.A.**

I Angarholm tar stridsguildet “Hellfall” form og mennesket Aldert Brûhm blir ordenens første leder. Senere samme år tar de seg vann over hodet og drar på ekspedisjon til Khyberfjellet. Det er bare Aldert som returnerer, men han har dyrebar informasjon om Khyberdypets utbredelse.

**År: 641 K.A.**

Rådet på Cardus saboteres i det en magisk bombe detoneres og astrale portaler rives opp på øya. Ut flommer det barghester, yuan-tier og kobolder. Ingen fra Rådet overlever, og Valheims politiske landskap står i flammer.

**År: 642 K.A.**

Øya Cardus omdøpes til Krátos og blir overlatt til monstre og demoner. Teknologien som skal ha blitt brukt i sabotasjen ryktes å ha overlevd eksplosjonen dypt nede i krateret.

**År: 643 K.A.**

Gnomene returnerer til overflaten fra sin isolasjon med nye teknologiske og magiske verktøy. Deres gave til Valheim: khyberkraft. Med nye khyberbaserte metoder for å høste de elementales energi kommer muligheter for store teknologiske framskritt.

**År: 653 K.A.**

Tiåret fostrer mange forbedringer i siviliserte strøk og et økt antall skoler, sykehus og hellige steder for tilbedelse. Hverdagen blir også lettere med tilførselen av små apparater drevet av khyberkraft. Steinerskolen åpner i Bramstein for å lære dverger om Steinens veier. Dvergene, mer selvstendig enn noen gang, går lei av å forhandle med alvene om khyberkrystaller. De begynner sin egen langtekkelige og tunge utvinning av ressursen i Fardalfjells Khybergruver.

#### Splittelsen

**År: 671 K.A.**

Den genasiske drømmevandreren Qahic Phelmur holder en appell for de fragmenterte dvergene av Bramstein. Han har sett khyberkraftens effekt på de elementale på nært hold, og trygler om khyberkraftens endelikt. Det kan ikke fortsette på bekostning av de elementale. Dvergene - kun i tjeneste av Steinen - avfeier Qahics bekymringer, og fortsetter kynisk med sin tvungne sysselsetting av elementale vesen i khyberkraftens navn.

**År: 680 K.A.**

Genasienes misnøye over uregulert khyberkraft når nye høyder. De forfatter Trankvilitetstraktaten som dikterer genasienes oversyn i bruk av khyberkraft. Dette setter en brems på den uhemmede veksten av magi og teknologi, men sørger for et kompromiss hvor Eneveldets fokus på de elementales ve og vel og Valheims behov for de elementales kraft og styrke kan leve i harmoni. Dvergene er misfornøyde over å måtte dele.

**År: 698 K.A.**

I tråd med Trankvilitetstraktaten grunnlegges ingeniørguildet Khyberkvartanten. Med visjonen om å være Valheims fremste autoritet på khyberteknologi og magisk konstruksjon tiltrekker det seg folk fra landet over. Dvergene mister fort sitt eksklusive grep om gnomenes khyberkraft, men gnomenes diplomatiske bånd til dvergene fortsetter å vokse seg tettere der de sammen begynner å utvikle det første lyntoget.

**År: 710 K.A.**

En ny konge trer frem blant dvergene: Paragos Dermockh, som i en uventet politisk manøver går tilbake på Trankvilitetstraktaten. Et korstog av dverger går gjennom Valheim og krever mange liv der genasiene underlegges dvergenes støvel. Menneskene i nord-Valheim allieres under ett banner og Jarl Balke III lar genasiene søke asyl i Angarholm. Det følgende året beleires Angarholm av Dermockhs hær. Dvergene går ikke åpenlyst etter andre folkeslag, men tar de genasiene de kan til fange. Angarholms vegger holder dvergene på armlengdes avstand, selv om både Angarholms og Valheims folk generelt ikke er villigetil å gå genasiene direkte i forsvar.

**År: 711 K.A.**

Dvergene forsøker å erobre Arintoft. Der venter alvene, og ikke én alv faller mot de tre tusen dvergene som omkommer før de gjør retrett. Dette er det første dokumenterte sammenstøtet av slik grad i Kongerikets Alder og huskes som Den taktiske fallgruven

**År: 712 K.A.**

I to år raser det nye rådet mot Paragos Dermockh og hans folk som stilles for Valheims øverste domstol i Elerim - Valting. Valkyriene planlegger og gjennomfører Operasjon Steinbrudd hvor en skvadron legendariske dragefødte og aarakocrakrigere tar Tronehallen med makt og stiller Paragos sitt hoff for Rådet. Paragos blir dømt til døden. De neste fem hundre årene tar storfamiliene tilbake makten fra kongens sete og fordeler dvergenes autoritet likt seg imellom.

**År: 722 K.A.**

Syndikatet vedkjenner seg en rekke bombinger på tvers av Valheim - både i Bramstein hvor to av familienes tårn faller og i Valheim hvor en bombe ødelegger store deler av Ministeriet.

**År: 723 K.A.**

De Seks familiene bestemmer seg for å ta landet tilbake. Allliansen med gnomene har båret frukter, og dvergene besitter nå digre artillerimaskiner så vel som de nye lyntogene til å transportere tropper.

**År: 724 K.A.**

Over hele Valheim rustes det nå opp for en ordentlig krig. Dvergene er ikke lenger velkomne i Valheim. Rådet går i oppløsning. Det er kald krig. Fra nord kommer en koalisjon av menneskelige leiesoldater og eventyrere, genasiske magikere og elementalkrigere, samt halflingkavaleriets mest fryktinngytende dinosaurer. I sør dundrer lyntoget fra vest til øst og transporterer dvergiske fotsoldater til frontlinjen. Gnomene stemples som krigsprofitører der de egentlig er mest interesserte i å pumpe ut oppfinnelser og verktøy til bruk i striden som står for tur.

**År: 725 K.A.**

På den ene siden er menneskene, halfingene og genasiene. På den andre står dvergene og gnomene. Begge sider bolstret av dragefødte, tieflinger, og halv-orker. Et hav av krigere fyller Legionærpassasjen - en milelang bro som forbinder Valheims to landmasser. På midten kolliderer arméene og krigen får kolossale følger for Valheims fremtid.

**År: 729 K.A.**

En mann ved navn Ullan utfordrer det nåværende intetsigende presteskapet i Angarholm, og med et nytt perspektiv på liv og død inspirert av alvenes Tribunal får Ullan raskt medhold i Ministeriet og i kirkenes kamre. Han kaller troen Hvitkron, oppkalt etter gudene som lever i livets og dødens magiske domener.

**År: 733 K.A.**

Etter slaget om Legionærpassasjen står Valheim uten noen klar seierherre. Kontinentet blir delt i to land - “Høylandet” blir alt til nord-øst, og “Lavlandet” alt sør-vest. I en historisk avgjørelse gir Rådet de Seks Familiene sanksjoner mot handel, offentlige tjenester og produksjon.

#### Sammenfallet

**År: 800 K.A.**

Gnomene konstruerer den første stridsskapte, og maskinen kun kjent som Sprak blir Valkyrienes nye ansikt utad. På jakt etter å lære mer om Valheim hevder Sprak å avdekke ulovlig magibruk blant Mahenkoriene. Maskinen går så på mystisk vis fra å være en markant figur på folkemunne til å forsvinne fra historiebøkene.

**År: 832 K.A.**

Sølvflammen iverksetter “Sølvrenselsen” - også kjent som var-utryddelsen. Et nytt hovedkvarter etableres i Sølvtempelet på Illium og tiltrekker seg en rekke innflytelsesrike storfamilier - blant dem familiene Champmoussé og Hummelsky.

**År: 854 K.A.**

Det første luftskipet *Katalan* letter fra Skyhavn.

**År: 860: K.A.**

En økende prosentandel av Valheims folk er troende. Hvitkron har størst vekst, Eneveldet når andre folkegrupper enn alvene og merkverdig nok gjelder det samme Steinen og dvergene.

**År: 872 K.A.**

Rådet reetableres. Med Trankvilitetstraktaten og Khyberkvartanten i front får dvergene igjen etablert en balansert og effektiv operasjon for utvinning av edelstener, khyber og elektrum. Dvergene signerer, og får sanksjonene mot seg løftet. Luftskipene i Høylandet og lyntogene i Lavlandet kombineres for å danne handelsveier, transportruter og lignende på kryss og tvers av hele Valheim. Et respektert og tradisjonsrikt konsortium ved navn Gråstær får kontrakten på varetransportens infrastruktur og blir raskt Valheims største aktør innenfor feltet.

**År: 911 K.A.**

En ny stridsskapt blir konstruert i Arkturus, og den nye arten stridsskapte starter med maskinen Kånk - en mer sømløs blanding av mekanikk og magi.

**År: 913 K.A.**

Flere av Valkyriene begynner å fatte mistanke rundt Mahenkoriene. Kånk følger i Sprak sine metalliske fotspor og avdekker en konspirasjon blant munkene. Kånks rapport til rådet avslører forskning på kronomagi og en rekke kraftige elementaler i fangenskap. Mahenkoriene settes i søkelyset og det identifiseres raskt en korrupt sirkel i ordenen som ordenens presteskap tar øyeblikkelig avstand fra. Rådet sender Kånk alene for å løse problemet, og de utstøtte munkene dør i kamp mot maskinen. Alene dreper Kånk trettifem munker.

**År: 915 K.A.**

Ved dronning Haladrian II sin bortgang ender et millennium med alvisk suverenitet. Hennes siste ønske er for sitt folk å innse at for å overleve fremtiden må Valheim stå som ett forent land. Sakte men sikkert sprer alvene seg til annet beite enn sitt eget, halv-alvenes folk vokser, og med Rådets innskudd av alver stiger statens kunnskap, ressurser, og autoritet.

**År: 941 K.A**.

Ordenen av De Syv Plommer holder sitt første møte i Plommehagen på Illium.

**År: 1002 K.A.**

Gnomenes konge Elpinos Merpip dør. Han blir etterfulgt av sin sønn Poptar Merpip.

**År: 1003 K.A.**

Valheim blir for første gang kartlagt fra luften og gjengitt på pergament av oppfinnerduoen Gregers & Pus.

**År: 1229 K.A**.

Sølvflammens kirke går gjennom det de kaller Tvetemmerens dag, hvor den nåværende Flammetemmeren blir utfordret og beseiret ved hjelp av uforklarlig hellig magi. Den nye Flammetemmer proklamerer at ordenen har mistet sin vei og begynner en intern renselse. Sølvflammens følgere er i sjokk når flere daelkyrer lukes ut fra kirkens øverste hold. Den nye Flammetemmeren - tieflingen Zaspira Initari - hylles og åpner for tieflingenes inkludering i Sølvflammens fellesskap.

**År 1340 K.A.**

Hvitkrons mest innbitte følgerer kalt Fader Ullans Brødre samles med en gruppe mørkalver og stridsskapte av ukjent opphav og går inn i ørkenen med retning mot Hjornbekkr. Mahenkorienes arnested. De kommer ikke tilbake.

**År: 1390 K.A.**

Fra Zeteka kommer en liten delegasjon med stridsskapte som ingen vet hvordan har oppstått. I møte med Rådet ber de om sin egen hovedstad på fastlandet, men blir nedstemt og bortvist.

**År: 1393 K.A.**

Fader Ullan returnerer fra ørkenen med historier som spenner flere astrale plan og tidsaldere. Han forteller om tidsreiser og at hans brødre avdekket et plott blant Mahenkoriene om å tilbakekalle Khyber til overflaten. Mahenkorienes “guder” viste seg å være i Khybers tjeneste hvis virkelig form var den av daelkyrene. Hvordan daelkyrer har kommet tilbake til overflaten forblir et mysterium, men Hjornbekkr raseres, forsegles og glemmes. De andre skytemplene i Valheim forlates og blir hjem til den økende araakocrabefolkningen, som fra oven sammen med Portvokterne holder et øye med både himmel og jord. Med Mahenkorienes egentlig hensikt ute i det fri forsvinner raskt ordenens tilhengere, men khyberkultene vokser.

**År: 1395 K.A.**

Haukesnoken bygges på nøytral grunn mellom de to nasjonene i Valheim. Rådet og domstolen flytter fra Elerim, og Haukesnoken blir hjem til både den hverdagslige lokalpolitikken og nasjonalpolitikken. Ambassadører, embetsmenn og høvdinger tilbringer mye tid i løpet av året der og styrker demokratiet på alle plan.

**År: 1303 K.A.**

Frykten for at daelkyrene fortsatt er i blant oss stiger, og Valkyriene gjør demonjakten til sin fremste prioritet. Sakte men sikkert forsvinner mer og mer av Valkyriene uten forklaring.

**År: 1360 K.A.**

Ullans Brødre er nå synonymt med Hvitkron, og Ullan selv er blitt en mytisk figur landet over etter hans triumf over daelkyrene og Mahenkoriene. Sera “Gullveveren” tiltrer som leder av Seras søstre, Hvitkrons kvinnelige konsesjon.

**År: 1379 K.A.**

En bølge av kriminalitet slår over Valheim som Hvitkron igjen slår hardt ned på. Hvitkron anklager Valkyriene for å ha forrådt sitt land og at de har forsømt sine plikter. For de er ingen steder å finne. Det tar ikke mange årene før Hvitkron blir et symbol på trygghet i gatene og en fast bauta i samfunnet.

**År: 1385 K.A.**

En kald vinternatt reiser det seg en stor statue i Lavlandet - en Valkyrie med den kjente vingede hjelmen som våker over landskapet. Noen hevder å ha sett en gruppe stridsskapte bruke magiske verktøy og apparater for å konstruere kolossen på et fåtall timer. Valkyrien blir et hett tema i Rådet i tiden som følger, men statuen blir stående som en påminnelse om rollen Valkyriene har hatt i Valheims historie.

**År 1400 K.A.**

Dvergen Kazakan Høyrygg er fast bestemt på å ta tilbake dvergenes tapte ære og tradisjon.  Sammen med Arad-Hum og Makhetu-familiene tar han tronen, og sverger å finne tilbake til dvergenes respekterte posisjon.

**År: 1405 K.A.**

Syndikatet blir nektet adgang i Elerims guildhaller. Den enigmatiske organisasjonen hevder at de er under nytt styre og ønsker å offentliggjøre sine tjenester.

**År: 1485 K.A.**

Blomstringen - et år uten vinter og fantastiske høstingsforhold. Høylandet blomstrer som aldri før, og dette året ene og alene skal sørge for at bønder, urtekjennere og agronomer får en ny respekt i Valheim. Råvarenes kvalitet, medisinenes styrke og floraens fortryllende dufter blir vanskelig å gjenskape i de kommende årene, og i agronomiligaen spisser det seg til når det hviskes om at noen faktisk sto bak Blomstringen selv.

**År: 1500 K.A.**

Historien om Valheim fortsetter.

### Magi

Valheim er bygget på et magisk fundament, og for dets beboere er magi synonymt med vitenskap som både kan studeres og læres bort. Stamdragenes drageskår samt elementenes nærvær skaper en høy konsentrasjon av magiske krefter i luften som preger alt fra småkryp til digre kjemper. Det skal godt gjøres å finne noen som ikke kan mane frem en flamme i håndflaten eller forutse vær og vind. En stor andel innfødte utvikler på naturlig vis magiske egenskaper, men også reisende opplever en økt magisk appetitt etter et lengre opphold på kontinentet. På tross av den vanlige og hverdagslige magien er det langt mellom de som utmerker seg for sine magiske ferdigheter, og de finnes for eksempel ved kongens side i hovedstadene eller i guildet Korpus Arkanum. For selv om magi er ordinært er det ikke på langt nær like vanlig å ha ferdighetene som trengs for å bli en mektig magiker.

For de fleste er ikke gjenoppvekking og teleportering hverdagskost, og hvermann bruker heller livene sine på å mestre små og hjelpsomme formler. En låsesmed kan være ekspert på å mane frem arkane låser og ved hjelp av magi berike sine vanlige verktøy og instrumenter. En doktor eller prest kan kombinere sin medisinske kunnskap med forsterkende og helende magiske effekter. En kokk kan ved hjelp av rensende magi fjerne harmfulle bakterier og gifter. Noen vil kalle det begrenset, men hierarkiet medfører kvalitet på både små og store tjenester. Måten arbeidsmarkedet er bygget opp på tilsier at markedets breddekunnskap er endeløs, men at det er én mann for jobben. Individets verdi stiger i gjengjeld. Dette fostrer samarbeid og utveksling av tjenester på tvers av sosiale klasser, og arbeidsplasser blir skapt høyt og lavt. Et mangfold av folk fra ulike bakgrunner har unike muligheter for arbeid om de har den nødvendige formelen i sitt repertoar. Magiens omfattende natur blir brutt ned til 9 lærer, hvor hver gren har distinkte verdier og egenskaper:

#### Abjurasjon

Abjurasjon er læren om de beskyttende aspekter av magi, skulle det være fra fysiske ting, magi eller ting fra andre verdener.

#### Illusjon

Illusjonsmagien er læren om formler som er til for å lure ens sanser. Den kan få skapninger til å se ting som ikke er der, ikke se ting som er der, høre ting som ikke skjer eller huske ting som ikke har skjedd.

#### Divinasjon

Divinasjon magien inneholder formler som tillater brukeren å lære hemmeligheter lengst glemt, tolke drømmer, se fremtiden, finne skjulte ting, eller se igjennom lumske formler.

#### Fortrylling

Læren om å påvirke andres sinn som brukes til påvirke eller kontrollere andres oppførsel.

#### Evokasjon

Evocasjon handler om magi som manipulerer og bruker energien fra verden rundt deg. Energien skaper ofte spektakulære og eksplosive effekter som kan overvelme en hver som står i dens vei. Læren som er mest knyttet til de fire elementene.

#### Transmutering

Transmutasjon læren dreier seg om å endre de fysiske egenskapene til skapning eller gjenstand. Fra å forhekse en goblin til en kanin eller å booste ens charisma midlertidig.

#### Nekromansi

Necromansi er læren om magien ved liv og død, ofte stigmatisert for sin evne til å vekke de døde. Brukes regelmessig for sin evne til å manipulere livskraften, både på godt og ondt.

#### Fremmaning

Læren om å sende og hente gjenstander og skapninger til Brukeren. Kan brukes til å mane frem en skapning til å utføre ens vilje eller sende noe over større avstander. Brukes også mye av prester og leger for å samle positiv energi til å helbrede eller sende vekk udøde.

#### Dunamansi

Magien over tid og rom, deles inn i to underlærer. Graiviturgi, læren om å manipulere gravitasjonen selv. Og kronomagi, læren om å endre tidens flyt. Kronomagi sies å være årsaken til Demonkrigene som fant sted for mange millioner år siden. Per den dag idag er det strengt forbudt å tukle med tidens tann.